钦定古今图书集成/明伦汇编/人事典/第069卷 > 《周礼》 > 《天官》
## 钦定古今图书集成/明伦汇编/人事典/第069卷 > 《周礼》 > 《天官》

大宰之职，以八柄诏王驭群臣，一曰爵，以驭其贵。

〈订义〉王昭禹曰：“先王制爵以待有德，德有小大则爵有尊卑。外之为邦君则有公、侯、伯、子、男，内之为王臣则有公、卿、大夫、士。五仪之命见于诸侯，五等之命见于诸臣，皆王之所爵也。天下之人苟有之则贵，无之则贱，此所以驭其贵。”　《郑锷》曰：“与以公侯伯子、男之爵，则有为君之贵，与以卿大夫士之爵

则有为臣之贵

二曰禄，以驭其富。

王昭禹曰：“禄以待有功，功有多寡则禄有厚薄，故《司勋》等其功则王功曰勋，终于战功曰多。上自国君，下至庶人，有授之田，有授之食，或相倍蓰，或相什伯，皆王所禄也。天下之人苟得之则富，不得则不富，此所以驭其富　。” 郑锷曰：“与以万锺之禄，则大焉而富之；与以升斗之粟，则小焉而富之。”

以八统诏王驭万民，六曰“尊贵。”

郑康成曰：“尊贵，尊天下之贵者　。” 王昭禹曰：“爵以驭贵，朝廷之所尊也。驭以尊贵，民知爵命之不可陵。”

又

以九两系邦国之民，二曰长，以贵得民。

郑康成曰：“长诸侯也。一邦之贵，民所仰也。”

又

九曰“《薮》’，以富得民。

郑康成曰：“富谓薮中材物　。” 王昭禹曰：“所生之物充牣繁庶，而民取之足以为富，故曰以富得民。”